Mikalojaus Konstantino Čiurlionio fondas

Mikalojaus Konstantino Čiurlionio fondas – nevyriausybinis labdaros ir paramos fondas, įsteigtas kompozitoriaus Viktoro Paukštelio 1997 m. Vilniuje.

Veikla

M. K. Čiurlionio fondas vykdo įvairius projektus kultūros, švietimo, meno ir diplomatijos srityse. Fondo veiklos tikslai – iškilaus Lietuvos dailininko, kompozitoriaus, visuomenininko M. K. Čiurlionio kūrybinio palikimo sklaida (M. K. Čiurlionio tapybos darbų albumo leidyba, M. K. Čiurlionio tapybos darbų reprodukcijų spausdinimas ir kt.), idėjų sklaida (menininko menų sintezės idėjos tąsa, kūrybinio simbolizmo perkėlimas į konkrečius renginius ir kt.), kultūriniai mainai, bendradarbiavimas su įvairiomis valstybinėmis institucijomis ir nevyriausybinėmis organizacijomis, pasaulinio aukštojo meno sklaida Lietuvoje, žinomų ir nežinomų menininkų pristatymas. M. K. Čiurlionio fondo tikslai įgyvendinami geradarystės, švietėjiškų-kultūrinių projektų, kultūrinės diplomatijos kryptimis.

Svarbiausios fondo vykdomos veiklos programos

Augame su M. K. Čiurlioniu – projektas, skirtas vaikams pažinti M. K. Čiurlionį. Projektas vykdomas mokyklose, vaikų globos namuose, socializacijos centruose, sutrikusio intelekto ir negalią turinčių vaikų centruose. Šis projektas supažindina su aukštosiomis vertybėmis, skatina vaikų iniciatyvumą, pilietiškumą, kūrybiškumą.
Projekto renginių forma – teatralizuotas spektaklis-koncertas-paroda, apjungiantis M. K. Čiurlionio kūrybos (muzikos, dailės, idėjų) ir biografijos pristatymą.  M. K. Čiurlionio kūrybą ir biografinį gyvenimą pristato profesionalūs aktoriai ir muzikantai. Greta meninio M. K. Čiurlionio gyvenimo supažindinimo, šio projekto tikslas yra puoselėti ir kultūrinę bei tautinę visuomenės savimonę. Teatro, muzikos ir dailės menų sintezė yra patraukli forma vaikams ir jaunimui, padenanti suvokti keliamus projekto tikslus.  Fondas, bendradarbiaudamas su aktorėmis Irma Bogdanovičiūte, Gabriele Malinauskaite, Virginija Kochanskyte (kurios vaidinimo metu persikūnija į Sofiją Kymantaitę-Čiurlionienę), pateikia M. K. Čiurlionio gyvenimo istoriją, interpretuojant išlikusius rašytinius šaltinius – M. K. Čiurlionio laiškus.  Intarpuose tarp teatrinių momentų skamba muzikiniai kūriniai, kaip dekoracijos, eksponuojamos M. K. Čiurlionio paveikslų fotoreprodukcijos. Dažnai po tokių renginių, pamokų metu, vaikų laukia diskusija apie iškilųjį menininką, keliami vidiniai dialogai, kalbantys apie vertybes. Šis projektas yra vykdomas nuo 2009 metų. 
Šviesuoliai – projektas, skirtas Lietuvos visuomenei, kurio tikslas pristatyti ir pagerbti, nusipelniusias Lietuvos kraštui ir pasauliui asmenybes. Projekto idėją inspiravo M. K. Čiurlionio paveiksluose „Bičiulystė“ ir „Karalių pasaka“ pasikartojantis fragmentas – šviesulys, išvystęs Šviesuolių koncepciją. Šį projektą sudaro dvi programos: Lietuvos šviesuoliai ir M. K. Čiurlionis pasauliui.
Lietuvos šviesuoliai – visuomeniniai renginiai, vykstantys įvairiose visuomeninėse ar valstybinėms institucijoms priklausančiose erdvėse: nuo krašto muziejaus iki universiteto aktų salės.  Šviesuolių pagerbimo šventės rengiamos kartu bendradarbiaujant su valstybinėmis institucijomis ir nevyriausybinėmis organizacijomis, bendruomenėmis, kurios siūlo ir atrenka nominantus. Šventinių renginių metu pristatomos žymios, tačiau akcentuojamos bei pristatomos ir nežymios, asmenybės visos Lietuvos mastu, kurios daugiau laiko skiria savo srities darbams, nei žinomumui.  Nominantams yra skiriamas apdovanojimas – M. K. Čiurlionio taurė „REX“, koncertas ir padėkos žodžiai. Renginių metu visuomet eksponuojama M. K. Čiurlionio ir kitų menininkų kilnojamoji paroda. Ši programa vykdoma nuo 2007 metų. 
M. K. Čiurlionis pasauliui – programa, vykdoma bendradarbiaujant su užsienio ambasadomis Lietuvoje ar Lietuvos ambasadomis užsienyje.  Renginiai vyksta ambasadose, ambasadų rezidencijose, visuomeninėse salėse.  Iškilmingų renginių metu yra pristatomi konkrečios ambasados atrinkti nominantai, kurių veikla sukūrė, kuria ir kurs tam tikros srities tiltus tarp Lietuvos ir tos šalies, kurią konkretaus renginio metu atstovauja konkreti ambasada. Renginių metu didelis dėmesys skiriamas kultūriniams mainams ir meno pristatymui. Tai pasireiškia per M. K. Čiurlionio menų sintezės idėją, sklaidą per muziką ir dailę. Muzikinėje dalyje pristatomi tos šalies, su kurios atstovaujama ambasada organizuojamas renginys, muzikos kūrėjai, nuo seniausiųjų laikų iki kūrinių, sukurtų XXI a., kurie atliekami specialiai šviesuolių pagerbimo proga. Renginių metu dailės darbų parodose pristatomi M. K. Čiurlioniui savo idėjomis ar kitais parametrais atitinkantys kūrėjai iš atitinkamų šalių, su kurių amabasadomis vyksta renginys. M. K. Čiurlionis pasauliui programa vykdoma nuo 2010 metų. Per šį laikotarpį buvo surengta daugiau nei dešimt renginių su skirtingomis ambasadomis. 
Šviesuoliai renkami lygiateisiškai iš įvairių sričių, tačiau daugiausiai dėmesio yra skiriama švietimui, mokslui, menui ir diplomatijai. Iš viso apdovanota daugiau nei 50 šviesuolių. Tarp šviesuolių buvo nominuotos ne tik asmenybės, tačiau ir knyga (su Rusijos federacijos ambasada) bei Užutrakio dvaras (Užutrakio dvaras – kultūros šviesulys). Renginių metu pristatoma nominantų veikla, vystomi žmogiškieji ryšiai.